སློབ་གསོའི་བྱ་བ་གཉེར་བའི་མི་སྣ་ཅིག་ལ་མཚོན་ན།སློབ་གསོའི་གནད་དོན་དེ་གང་ཡིན་པ་དང་།སློབ་གསོའི་ངོ་བོ་ནི་ཇི་འདྲ་ཞིག་གི་སྟེང་ནས་ངོས་འཛིན་གནང་དགོས་པ།རང་གི་ལས་གནས་དང་ནུས་པ་གང་ལྟར་འདོན་སྤེལ་བྱེད་པ།སློབ་གསོའི་ཁ་ཕྱོགས་ལེགས་པའི་ཆ་གང་ཞིག་ལ་གཏོད་དགོས་པ་བཅས་ནི་ཤིན་ཏུ་ནས་གལ་ཆེ་བ་ཞིག་ཡིན་ལ།འོན་ཀྱང་དེ་ལས་ལྡོག་སྟེ་ཉིན་རྒྱུན་སློབ་གསོ་ཞེས་པའི་ཐ་སྙད་གཉིས་བཟློས་བརྗོད་ཀྱི་འགྲམ་རུས་ཟད་ཟད་དུ་བརྩོན་ཀྱང་ལག་ལེན་དུ་མ་བསྟར་ན།ཉི་མར་ལྡེ་བའི་རྒན་པོའི་ལབ་གླེང་གི་རྗེས་འཇུག་ལས་མ་འདས་སོ།།རྒྱུ་མཚན་ནི་རྟོག་དཔྱོད་ཀྱི་ནུས་པ་བརྟེན་ནས་རང་འགུལ་གྱི་ཀུན་སློང་ཞིག་མེད་པས་ན་དངོས་ཡོད་ཀྱི་སྤྱི་ཚོགས་ཁྲོད་ནས་རིག་གསལ་གྱི་སློབ་གསོ་བ་རང་རྟོགས་ཅན་ཞིག་བྱེད་རྒྱུ་ནི་ཧ་ཅང་དཀའ་ངལ་ཆེ་བའི་གནས་ཤིག་རེད་སྙམ་མོ།།